รัฐบาลไทย-ข่าวทำเนียบรัฐบาล-รัฐบาล โดยหน่วยงานที่เกี่ยวข้องเตรียมการรับมือน้ำท่วมในห้วงฤดูฝนปี 2561 เตือนประชาชนภาคอีสาน ภาคเหนือ ระวังฝนตกหนักในช่วงปลายเดือนสิงหาคม-กันยายนนี้
วันศุกร์ที่ 10 สิงหาคม 2561
รัฐบาล โดยหน่วยงานที่เกี่ยวข้องเตรียมการรับมือน้ําท่วมในห้วงฤดูฝนปี 2561 เตือนประชาชนภาคอีสาน ภาคเหนือ ระวังฝนตกหนักในช่วงปลายเดือนสิงหาคม-กันยายนนี้
รัฐบาล โดยสํานักงานทรัพยากรน้ําฯ และหน่วยงานที่เกี่ยวข้องเตรียมการรับมือน้ําท่วมในห้วงฤดูฝนปี 2561 เตือนประชาชนภาคอีสาน ภาคเหนือ ระวังฝนตกหนักในช่วงปลายเดือนสิงหาคม-กันยายนนี้ ขณะที่ภาคใต้เตรียมเฝ้าระวังและรับมือกับสถานการณ์ฝนตกในช่วงเดือนตุลาคม 2561
วันนี้ (10 ส.ค.61) เวลา 10.00 น. ณ ศูนย์แถลงข่าวรัฐบาล ตึกนารีสโมสร ทําเนียบรัฐบาล นายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติ (สทนช.) พร้อมด้วยนายทองเปลว กองจันทร์ อธิบดีกรมชลประทาน นายวันชัย ศักดิ์อุดมไชย อธิบดีกรมดุตุนิยมวิทยา และนายชยพล ธิติศักดิ์ อธิบดีกรมป้องกันและบรรเทาสาธารณภัย ได้ร่วมกันแถลงข่าวเกี่ยวกับ “การบริหารจัดการแบบบูรณาการ....แก้วิกฤติน้ําท่วมในห้วงฤดูฝน ปี 2561” โดยมีหน่วยงานที่เกี่ยวข้อง และสื่อมวลชนเข้าร่วมงาน สรุปสาระสําคัญ ดังนี้
นายกรัฐมนตรีได้มอบหมายให้ สทนช. บูรณาการและอํานวยการดูแลเรื่องแผนระบายน้ําต่าง ๆ ซึ่งแผนการระบายน้ําต้องมีการปรับเปลี่ยนให้สอดคล้องกับการคาดการณ์หรือการพยากรณ์อากาศของกรมอุตุนิยมวิทยา ขณะที่กรมชลประทานและการไฟฟ้าฝ่ายผลิตแห่งประเทศไทยเป็นหน่วยงานหลักที่ต้องดูแลเรื่องอ่างเก็บน้ํา โดยตั้งแต่ต้นฤดูฝน (26 พฤษภาคม 2561) มีอ่างเก็บน้ําที่มีน้ํามากกว่า 80% อยู่ 60 แห่ง และมีการพร่องน้ําออกอย่างต่อเนื่องจนถึงวันที่ 1 กรกฎาคม 2561 เหลือ 34 แห่ง แต่ปัจจุบันปริมาณน้ําที่เกิน 80% มีถึง 107 แห่ง โดยตั้งแต่หลังวันที่ 20 สิงหาคม 2561 หลายพื้นที่ต้องมีการเฝ้าระวังฝนตกหนักโดยเฉพาะในพื้นที่ภาคตะวันออกเฉียงเหนือ ภาคเหนือ และฝั่งตะวันตก ซึ่งได้รับอิทธิพลจากร่องมรสุมกับร่องฝนที่พาดผ่านประเทศไทยในช่วงเวลานั้น ขณะที่เดือนกันยาน 2561 พื้นที่เฝ้าระวังคือภาคกลาง และช่วงเดือนตุลาคม 2561 พื้นที่เฝ้าระวังคือภาคกลางตอนล่าง รวมไปถึงภาคใต้ ทั้งนี้ นับจากวันนี้ถึง 20 สิงหาคม 2561 ประมาณ 10 วัน อ่างเก็บน้ําที่มีปริมาณน้ํามากกว่า 80% ต้องเร่งระบายน้ําออก ซึ่งอาจทําให้ส่งผลกระทบกับประชาชนที่อยู่ในบริเวณดังกล่าว ดังนั้นก่อนการดําเนินการต้องมีการแจ้งเตือนประชาชนล่วงหน้าเพื่อจะได้เตรียมความพร้อมได้อย่างทันท่วงทีและปฏิบัติตนถูกต้อง โดยทุกหน่วยงานที่เกี่ยวข้องได้มีการเตรียมความพร้อมและปรับแผนให้สอดคล้องสถานการณ์ที่เปลี่ยนแปลงโดยตลอด ซึ่งขณะนี้แผนการระบายน้ําในแต่ละพื้นที่อยู่ที่จังหวัดเรียบร้อยแล้ว รวมทั้งหน่วยงานที่เกี่ยวข้องได้มีการตรวจสอบความแข็งแรงของเขื่อนและอ่างเก็บน้ําต่าง ๆ ตลอดจนระบบระบายน้ําทุกแห่งอย่างใกล้ชิด ซึ่งในอ่างเก็บน้ําที่มีปริมาณน้ํามากกว่า 80% จะมีการติดตามทุกชั่วโมง โดยใช้โมเดลการบริหารจัดการน้ําและการระบายน้ําของเขื่อนแก่งกระจาน ซึ่งขณะนี้เขื่อนแก่งกระจานแนวโน้มปริมาณน้ําไหลเข้าอ่างเริ่มทรงตัวและลดลงตามลําดับ หากไม่มีปริมาณฝนตกเหนือเขื่อนในช่วงนี้
อย่างไรก็ตามขณะนี้ยังต้องมีการเฝ้าระวังอ่างฯ ขนาดใหญ่ที่มีระดับน้ําสูงกว่า 80% ได้แก่ เขื่อนแก่งกระจาน เขื่อนวชิราลงกรณ ปราณบุรี และเขื่อนน้ําอูน รวมถึงอ่างฯ ขนาดกลางและขนาดเล็กที่มีปริมาณน้ํา 100% โดยให้หน่วยงานที่เกี่ยวข้องจัดทําแผนการระบายน้ําจากอ่างฯ ที่มีระดับน้ําสูงกว่าเกณฑ์ควบคุมให้อยู่ในเกณฑ์ รวมทั้งจัดทํามาตรการเตรียมความพร้อมลดความเสี่ยงอุทกภัยกรณีการระบายน้ําฉุกเฉินของอ่างฯ และกรณีเขื่อนวิกฤติ สํารวจความแข็งแรงของเขื่อน และสร้างการรับรู้ภาคประชาชนอย่างต่อเนื่อง
ส่วนการเตรียมพร้อมรับมือกับสถานการณ์อุทกภัยนั้น กรมป้องกันและบรรเทาสาธารณภัย ได้มีการประสานการบูรณาการร่วมกับหน่วยงานที่เกี่ยวข้อง และภาคีเครือข่าย เพื่อช่วยเหลือป้องกันและบรรเทาสาธารณภัยทุกพื้นที่ เช่น การตั้งศูนย์บัญชาการเหตุการณ์จังหวัด (โดยมีผู้ว่าราชการจังหวัดเป็นผู้อํานวยการ) เพื่อติดตาม วิเคราะห์ ประเมินสภาวะอากาศ น้ําท่า น้ําหลาก คลื่นลมทะเล ตลอด 24 ชั่วโมง หากพบแนวโน้มเกิดสาธารณภัย จะมีการประสานสั่งการอพยพ/แจ้งเตือนประชาชนในพื้นที่ทันทีเพื่ออพยพไปอยู่ในพื้นที่ที่ปลอดภัยที่จัดเตรียมไว้แล้ว นอกจากนี้ยังมีการจัดเตรียมความพร้อมของกําลังพล เครื่องจักร การประสานงานกับเหล่าทัพเพื่อขอสนับสนุนกําลังพลในการเข้าช่วยเหลือประชาชนในพื้นที่หากเกิดเหตุขึ้น
ขณะที่ในส่วนของการเฝ้าระวังและเตรียมการ กรมป้องกันฯ ได้มีการประชุมหารือร่วมกับทุกหน่วยงานที่เกี่ยวข้องอย่างต่อเนื่อง ทั้ง สทนช. กรมชลประทาน กรมอุตุนิยมวิทยา และเครือข่ายต่าง ๆ เพื่อเฝ้าติดตามสถานการณ์ สภาพอากาศ ปริมาณน้ํา การแจ้งเตือนจังหวัดต่าง ๆ ในพื้นที่ และการแจ้งข้อสั่งการที่เกี่ยวข้องให้จังหวัดต่าง ๆ ได้รับทราบเพื่อจะปฏิบัติได้สอดคล้องตรงกัน
สําหรับการเตรียมการในพื้นที่โดยเฉพาะการแจ้งเตือนภัยสู่ประชาชน นั้น กรมป้องกันฯ ได้ดําเนินการร่วมกับหน่วยงานที่เกี่ยวข้องและจังหวัด แจ้งเตือนประชาชนผ่านช่องทางต่าง ๆ ทุกช่องทาง ทั้งที่เป็นทางการและไม่เป็นทางการ ผ่านช่องทางสื่อออนไลน์ วิทยุภาคเอกชน วิทยุชุมชน หอกระจายข่าว อาสาสมัครในพื้นที่ กํานัน ผู้ใหญ่บ้าน เพื่อให้ข้อมูลข่าวสารและการแจ้งเตือนไปถึงประชาชนได้อย่างรวดเร็วมีประสิทธิภาพ และทั่วถึง เพื่อประชาชนจะได้ปฏิบัติตัวได้อย่างถูกต้องและเกิดความปลอดภัย ตลอดจนทราบถึงช่องทางในการติดต่อสื่อสารและแจ้งข้อมูลกับทางราชการ เพื่อขอความช่วยเหลือหากเกิดเหตุการณ์ขึ้น
---------------------
กลุ่มประชาสัมพันธ์และเผยแพร่ สํานักโฆษก